उत्कृष्ट कृषक नगदसहित सम्मानित
स्याङ्जाको बिरुवा गाउँपालिकाले उत्कृष्ट कृषकलाई नगद पुरस्कारसहित सम्मानित गरेको छ ।
राधाकृष्ण डुम्रेवालिङ, माघ १६ गते । स्याङ्जाको बिरुवा गाउँपालिकाले उत्कृष्ट कृषकलाई नगद पुरस्कारसहित सम्मानित गरेको छ । पालिकाले एकीकृत कृषि तथा पशुपालन फर्मका सञ्चालक ओमबहादुर थापा र मौसम एग्रो फर्मका सञ्चालक दिनेश रानालाई एक–एक लाख नगद पुरस्कारसहित सम्मानित गरिएको हो ।थापाले कृषितर्फको उत्कृष्ट पुरस्कार पाउनुभएको हो भने रानाले पशुपालन तर्फको उत्कृष्ट पुरस्कार पाउनु भएको गाउँपालिकाका अध्यक्ष सूर्यबहादुर कुँवरले जानकारी दिनुभयो । कृषितर्फ उत्कृष्ट भएका थापाले विगत ३ वर्षदेखि व्यावसायिक कृषि गर्दै आउनुभएको छ । उहाँले सञ्चालन गरेको एकीकृत पशुपालन फर्ममा तरकारी खेतीका लागि स्थायी र अस्थायी प्रकृतिका गरी करिब एक दर्जन प्लास्टिक टनेलहरू छन् ।महमा आत्मनिर्भर भैसकेको बिरुवा गाउँपालिकामा थापाको मात्रै २९ वटा मौरीका घारहरू छन् । यसैगरी पशुपालनतर्फ उत्कृष्ट भएका दिनेश रानाको बाख्रा फर्म छ । उहाँको मौसम एग्रो फर्ममा ७९ वटा बाख्रा छन् । रानाले पनि पशुपालन व्यवसाय सञ्चालन गरेको ३ वर्ष भएको पालिकाले जनाएको छ । पालिकाको एक मात्र समृद्धिको आधार कृषि क्षेत्र भएकाले कृषकलाई प्रोत्साहन गर्न नगद पुरस्कारसहित सम्मान गरिएको गाउँपालिकाका अध्यक्ष कुँवरले बताउनुभयो । “समृद्ध बिरुवावासी, सुखी बिरुवावासी” को नाराको व्यवहारिक कार्यान्वयनतर्फ पालिका अग्रसर रहेको उहाँको भनाइ छ । युवालाई कृषि व्यवसायतर्फ आकर्षित गर्न प्रोत्साहनका कार्यक्रम सञ्चालन गरिएको कुँवरले बताउनुभयो । 